text: Bredebro har fået sin egen sang 
  07 oktober 2015 kl. 10.59
  Den Syngende Maler Svend Aage Schmidt skrev Bredebro Valsen. Nu har sønnen indspillet den og udsendt den på YouTube 
  Så har den sønderjyske by Bredebro fået sin helt egen sang.
  - Vi håber, at den vil blive brugt af folk i byen, når der er en god lejlighed til at synge den, siger Benny Schmidt til TV SYD.
  Han har nu fået sin fars sang indspillet sammen med sin ven Per Callesen. Derefter er den blevet sendt ud på YouTube og på CD med tekst. Den kan købes i Centrumblomster i byen. Faktisk har sangen allerede fået en vis succes.
  - Den ligger da nummer 1 på Dansktop-listen på Radio Tønder, så jeg har da "slået" nogle af de meget kendte musikere, siger Benny Schmidt med et smil.
  Helt ny er sangen ikke. Benny Schmidts far, Svend Aage Schmidt, skrev den tilbage i 1979-80. Så sønnen har måttet rette lidt i tekst og musik for at gøre den lidt mere nutidig. Faderen døde i 2005 og kan ikke nyde sin pludselige succes.
  
  
  
  